"แบงก์กรุงศรี"ออกหุ้นกู้ดอกสูง 4.7%
ธนาคารกรุงศรีอยุธยา ออกหุ้นกู้ด้อยสิทธิดอกเบี้ยสูง 4.7% เริ่มต้น 1 แสนบาท
16 ต.ค. 2555

ธนาคารกรุงศรีอยุธยา ออกหุ้นกู้ด้อยสิทธิดอกเบี้ยสูง 4.7% เริ่มต้น 1 แสนบาท 
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา กล่าวว่า  ปัจจุบันอัตราดอกเบี้ยเงินฝากอยู่ในระดับต่ำ ธนาคารจึงได้ออกหุ้นกู้ด้อยสิทธิดอกเบี้ย 4.7% จำหน่ายให้แก่นักลงทุนสถาบัน และนักลงทุนทั่วไปตั้งแต่วันที่ 29 ต.ค. -6 พ.ย. นี้ผ่านสาขาธนาคารทั่วประเทศ  โดยกำหนดซื้อขั้นต่ำ 1 แสนบาท 
สำหรับหุ้นกู้ที่ธนาคารเสนอขายครั้งนี้เป็นประเภทด้อยสิทธิ ไม่มีประกัน ไม่แปลงสภาพ มีผู้แทนผู้ถือหุ้นกู้  จ่ายดอกเบี้ยทุก 3 เดือน โดยธนาคารมีสิทธิไถ่ถอนก่อนครบกำหนดเมื่อครบปีที่ 5 หรือ ณ วันกำหนดชำระดอกเบี้ยใด ๆ หลังจากวันครบรอบปีที่ 5 หากได้รับอนุญาตจากธนาคารแห่งประเทศไทย(ธปท.) หุ้นกู้ดังกล่าวได้รับการจัดอันดับที่ระดับ A+ (tha) จากบริษัท ฟิทช์ เรทติ้งส์ (ประเทศไทย) 
“การเสนอขายหุ้นกู้ด้อยสิทธิครั้งนี้เป็นการจัดหาเงินทุนระยะยาวเพื่อรองรับการเติบโตและขยายตัวทางธุรกิจแก่ลูกค้าทุกกลุ่ม ทั้งลูกค้าขนาดใหญ่ ลูกค้าเอสเอ็มอี และลูกค้ารายย่อย เพื่อเสริมความแข็งแกร่งของเงินกองทุนชั้นที่ 2 ของธนาคาร” นายมาร์ค กล่าว